ID. Buzz AD er Volkswagens første selvkørende bil

Volkswagen er klar med sin første fuldt selvkørende elbil i produktion – det er altså ikke kun et koncept. ID. Buzz AD er udviklet fra bunden som et autonomt transportmiddel, der skal indgå i byers og virksomheders trafikløsninger. Bag satsningen står VWs mobilitetsselskab MOIA, der netop har præsenteret bilen officielt.

Første stop bliver Hamburg, hvor de selvkørende minibusser skal rulle ud som en del af byens transportsystem. I 2026 følger en bredere udrulning i Europa og USA.

En komplet løsning til bytrafik

ID. Buzz AD er ikke blot en eksisterende elbil med selvkørende funktioner lagt på efterfølgende. Den er skabt som et komplet system til såkaldt Mobility-as-a-Service – en helhedsløsning til delte transporttjenester.

MOIA leverer ikke kun bilen, men også software til flådestyring, passagerhjælp, uddannelse af operatører og systemer til overvågning og nødberedskab. Det betyder, at byer og operatører kan sætte autonome flåder på gaden hurtigt og i stor skala.

“Vores selvkørende ID. Buzz-shuttles er en del af en fuldt integreret 360-graders løsning, der kombinerer førende teknologi, attraktive køretøjer og en kundevenlig bookingplatform,” udtaler Volkswagens koncernchef Oliver Blume.

Avanceret selvkørende teknologi

Hjernen i det selvkørende system kommer fra Mobileye – en af verdens førende leverandører af teknologi til autonome køretøjer. I ID. Buzz AD er systemet koblet med hele 27 sensorer, herunder 13 kameraer, ni LiDAR-enheder og fem radarer, som sammen giver et fuldt 360-graders billede af omgivelserne.

Det hele styres af en AI-software, der kan træffe beslutninger i realtid, og systemet opfylder kravene til såkaldt Level 4 autonomi. Det vil sige, at bilen kan køre helt uden fører i de fleste situationer, men stadig har mulighed for fjernovervågning og menneskelig backup i sjældne undtagelsestilfælde.

Støtte til operatører og kommuner

MOIA tilbyder også det, de kalder Operator Enablement – et trænings- og driftsprogram, der gør det muligt for både offentlige og private aktører at implementere en selvkørende transportløsning. Det inkluderer bl.a. simulering, testkørsel, undervisning, implementering og overvågning i realtid.

Det betyder, at løsningen ikke kun er målrettet storbyer, men også kan tilpasses forstæder og landområder, hvor kollektiv transport ofte er begrænset. I Danmark vil det eksempelvis kunne bruges i de områder, hvor busruter er blevet nedlagt på grund af manglende passagergrundlag.

Del af en voksende milliardindustri

Volkswagen ser autonom transport som en nøgle til fremtidens mobilitet – og en økonomisk kæmpe mulighed. Ifølge koncernen positionerer ID. Buzz AD dem som en af frontløberne i et globalt vækstmarked med milliarder på spil.

“Mobilitet er et grundlæggende behov. Kunstig intelligens åbner for helt nye muligheder for at tilbyde fleksibel, komfortabel og bæredygtig transport til alle,” siger MOIAs CEO Sascha Meyer.

ID. Buzz AD er Volkswagens første selvkørende bil